Publication: Magyar Közlöny
Issue: MK-2008-177 (Year: 2008, Number: 177)
Era: 2004-2010
Section: 2. számú melléklet a 34/2008. (XII. 12.) OKM rendelethez
Paragraph Index: 781

5. Önálló munka Minden évfolyamon egy önálló projektszerű munkát is el kell végezniük a gyerekeknek, amelynek témáját és elvárt eredményét a tanárral konzultálva kell meghatározni. Ehhez a munkához órakeret is tartozik, amely a tanár szempontjából a konzultációt, a tanulók szempontjából a munka időkeretét tartalmazza. Az önálló munka egyedül, párban vagy 3-4 fős kiscsoportban végezhető el. Angol nyelv Az alábbi kerettanterv-javaslat a kompetencia központú, versenyképes angoltudás megszerzéséhez szükséges nyelvi háttér és a megfelelően motivált nyelvtanulói hozzáállás kialakítására. Ezért a tanterv a NAT-ban a 10–12 éves korosztály számára megfogalmazott követelményeket is szem előtt tartva, – a kiegyensúlyozott képesség- és készségfejlesztésre fekteti a hangsúlyt, – míg az angol nyelvvel kapcsolatos lexikális ismeretek megszerzését késlelteti. A kiegyensúlyozott képesség-készségfejlesztés középpontjában a teljes ember, a kommunikatív készségeknek már az idegennyelv-tanulás előtt is birtokában lévő tanuló áll, aki a nyelvtanulási folyamatban teljes személyiségével vesz részt, és akinek éppen ezért olyan feladatok válnak leginkább a hasznára, amelyek minél több érzékét stimulálják, minél több érzelmét és gondolatát bevonják, lekötik a nyelvtanulás folyamata során. Ezért a tanterv tudatosan épít az angol nyelvi környezet közös kialakítására, amelyben minden elem élő és személyes, valamint arra, hogy a tanulók partnerként, ne az oktatási helyzet passzív „alanyaiként” vegyenek részt a közös tanulás folyamatában. Az európai minimumszint fele A tanterv a 3. évfolyamban – vagyis kilencéves korban – egy bevezető évre, valamint három további iskolaévre osztja el a NAT által a 6. évfolyam végére élő idegen nyelvből előírt A1-szint elérését. Ezt a szintet a NAT az európai minimumszint felének írja le, alapvetően az élő idegen nyelvtudás legelemibb mérhető szintjeként fogalmazva azt meg. Ebbe a definícióba utasítások végrehajtása, témákhoz kapcsolódó szavak megértése, egyszerű kérdések feltétele és megválaszolása, illetve az írásbeli készségek elemi szintje érthető bele. Ha egy nyelvtanárnak fel kellene készítenie diákjait egy olyan nyelvvizsgára, amelyen el kell érniük az európai minimumszint felét, akkor valószínűleg olyan mércékhez igazítaná a megszerzendő nyelvtudást, mint például a nemzetközi nyelvvizsgák „Junior” – szintjein teljesítendő követelmények. Ezt a nyelvi szintet készségek tekintetében például az egyszerű párbeszédek lefolytatása, hallott szöveg alapján egyszerű táblázatok kitöltése, lexikális téren a mindennapi elemi szókincs, nyelvtan terén a leggyakrabban használt és legegyszerűbb igeidők (pl. egyszerű jelen és múlt idő) helyes képzése, használata, valamint egyéb nyelvi jelenségek (pl. összehasonlítás vagy a megszámlálhatatlanság fogalma) ismerete, írásból pedig a helyesírási normák megfelelő alkalmazása merítheti ki. A jelen kerettanterv az európai minimumszint felének az elérésénél jóval többet tesz lehetővé, de legalább ennek a szintnek az elérését mindenképpen lehetővé teszi. Az ehhez javasolt tanulási tartalmakat az alábbiakban ismertetjük. 2008/177. szám Életkorhoz igazított képesség- és készségfejlesztés A kommunikatív kompetencia kialakításának céljait szolgálják azok a tanterv azon feladatai, amelyek a kezdetektől megkönnyítik és előmozdítják a tanulók személyes kapcsolatának kiépítését az élő idegen nyelvvel, és ezzel párhuzamosan elősegítik saját nyelvi identitásuk kialakulását. A bevezető feladatok ezenkívül a nyelvtanuláshoz elengedhetetlen tanulási képességet, a kreativitást, a kombinatív képességeket, az emlékezőtehetséget is fejlesztik. Ilyen feladatok az életkori sajátosságokat figyelembe vevő vizuális-auditív-kinesztetikus feladatok; az autonóm nyelvtanulás szokását előkészítő adatgyűjtési feladatok; a kommunikatív kompetenciát fejlesztő beszédhelyzetmegfigyelő és problémamegoldó feladatok; a nyelvi információszerzés forrásainak, az egynyelvű szótáraknak, az internetnek, az angol nyelvű tévécsatornáknak a rendszeres használata az órákon; legkésőbb az angoltanulás harmadik évétől (5. évfolyamtól) a definíciók és magyarázatok biztos megértésén alapuló angol nyelvű óravezetés. A motivált, sikerorientált hozzáállás és a kommunikatív kompetencia alapjainak kialakítása mellett a jelen kerettanterv hangsúlya mindenekelőtt a beszédértés és a beszédkészség egymást kiegészítő, egymást fejlesztő tanításán van, anélkül, hogy belesétálnánk az ún. „erőltetett beszédfejlesztés” csapdájába. A valódi kommunikatív nyelvoktatás nem azon múlik, hogy a tanulók „mennyit beszéljenek” a célnyelven, hanem a kommunikatív feladatok minőségén és fejlesztő hatásán. Ezért a tantervben tág teret kapnak az angol hangzórendszer kielégítő ismeretével, valamint a hangzók helyes, érthető kiejtésével, produkálásával foglalkozó feladatok, még akkor is, ha a tanulók eleinte zömmel csak angolul hangzó „halandzsanyelven” tanulnak dalokat, mondókákat. Az érthető, pontos kiejtés ugyanis a későbbi, megfelelő szinten álló beszédértésnek-és készségnek, végső soron a sikeres nyelvhasználatnak ugyanúgy a záloga, mint az írásbeli készségeknek a betűk ismerete, ezért a fül „tréningjére”, a jó kiejtés megalapozására nem szabad sajnálni az időt. Ahhoz, hogy a tanulók ne mindennapi oktatási helyzetnek érezzék az iskolában teremtett angol nyelvi környezet generálta beszédhelyzeteket, hanem a való élet igazi kihívásának éljék meg őket, az ő ügyességükhöz, erejükhöz mért kihívások várnak rájuk a négy év során. Kizárólag aktuális nyelvi ismereteikre hagyatkozva, társaik segítségével képzeletben fel kell nevelniük egy állatkölyköt, „be kell venniük” a játszóvárat, információkat szerezniük egy anyanyelvi nyelvhasználótól, az angol zászló mintájára megtervezniük saját lobogójukat, éppen csak négy szín és tíz szám ismeretében felépíteniük egy többszínű legótornyot, megtervezniük és kipróbálniuk egy nem létező sziget nem létező valutáját, a hagyományos mesék mintájára megírniuk egy fordulatos mesét, elutazniuk a jövőbe és onnan levelet írniuk barátjuknak: fejtörők és kódolt üzenetek megoldása révén, kreativitásukat, képzeletüket, intelligenciájukat folyamatosan foglalkoztatva jutnak el a négy évre tervezett közös tanulás végére. Remélhetőleg a sok közös kaland meghozza majd kedvüket a folytatáshoz. Az egyes évfolyamok tanulási tartalmai A kerettanterv a 3. évfolyamban, vagyis kilencéves korban elindítandó, bevezető évet szinte kizárólagosan a nyelvtanulásra irányuló motiváció kialakítására, illetve az évek során majd lassanként önállósodó nyelvtanulási szokások meggyökeresítésére, emellett a megfelelő, érthető kiejtésen alapuló beszédkészség, és az ettől elválaszthatatlan, ezt közvetve fejlesztő beszédértés fejlesztésére szánja. Az angoltanulás második évében, 4. évfolyamon, amikor a tanulók órarendjébe még csak belépne a kötelező nyelvoktatás, a tanulók már rendelkeznek ismeretekkel az angol nyelv terén, és játékos formában ismerkedni kezdenek az angolszász írásbeliség alapjaival is. Amellett, hogy ebben az évben már nyelvtani ismereteket is szereznek, és szókincsük tovább bővül, tudatosan törekszünk továbbra is arra, hogy eközben a beszédértés és a beszédkészség fejlesztése legalább ugyanolyan súllyal essen a latba az órákon. A tanulók friss nyelvtudásukat a térben való tájékozódásra, mindennapi problémák, iskolai feladatok megoldására is használhatják, miközben tudásuk úgy gyarapszik, hogy a tanultakat szinte azonnal kipróbálhatják a gyakorlatban. A harmadik évben a tanulók már biztosan tájékozódnak térben és időben, meg tudják osztani egymással élményeiket, véleményüket ki tudják fejezni egy-egy őket érintő kérdésben, illetve meg tudják kérdezni egymás véleményét. A beszédfejlesztés ebben az évben elsősorban arra irányul, hogy a tanulók a későbbiekben valóban partnerekként ülhessenek le akár anyanyelvi, akár nem anyanyelvi nyelvhasználókkal, akár csevegő, akár komoly témákban, és nyelvtudásukat a való életben utazáskor, vásárlási helyzetben, információkérésre és -adásra, feladatmegoldásra is használhassák. Ezért a kérdezéstechnika különösen nagy súllyal esik a latba, hiszen az információszerzés legelemibb feltétele egy nyitottságon, kíváncsiságon, önállóságon alapuló attitűd, és annak a képessége, hogy érthetően szavakba tudjuk önteni kérdéseinket. Ez az attitűd a nyugat-európai normák szerint annyira alapvető, hogy több nemzetközi angol nyelvvizsgán – így például a Trinity nyelvvizsga szóbeli fordulóján – már középfokú szinten is vannak olyan feladatok, amelyek során a vizsgázónak szinte kizárólag kérdések révén kell irányítania a vizsgáztatóval folytatott 2008/177. szám beszélgetést. Ebben az évben a beszédértés- és készség fejlesztésével párhuzamosan belép az olvasott szövegek értése és a (narratíván alapuló) kreatív írás, illetve az angolszász írásbeliség szövegalkotással kapcsolatos normáinak elsajátítása is. A negyedik évben a tanulók jártasságot szereznek a befolyásoló szövegalkotás terén, megismerik az érvelés nyelvének egyes elemeit, helyzeteket elemeznek, döntéseket hoznak. Szavakba tudják önteni jövőbeli terveiket, illetve hipotézist tudnak alkotni egyes jövőbeli kérdésekkel kapcsolatban. Megértik az egyszerűbb angol nyelvű közleményeket (pl. időjárás-jelentés) tévécsatornán, tudnak információt kérni pályaudvaron, és nem tévednek el a repülőtéri forgatagban, hiszen megértik az angol nyelvű feliratokat; értelmezni tudják a hangosbemondó közleményeit, értik, mit kérdeznek tőlük a bejelentkezésnél, és ha ők nem értenek valamit, meg tudják kérdezni. Információszerzéshez használni tudnak angol nyelvű internetes oldalakat; egy-egy ismeretlen szó jelentését ki tudják következtetni a kontextusból, vagy meg tudják nézni egynyelvű szótárban. Olvasott szövegben felismerik a kulcsszavakat, az ismert kifejezéseket saját szavaikkal át tudják fogalmazni. Meg tudnak írni egyszerűbb szövegeket (űrlap, e-mail, baráti levél). A negyedik évet egy nagy, átfogó projekt – Az osztálytalálkozó – zárja, amelyben a tanulók használhatják a négy év során folyamatosan fejlesztett beszéd-és írásbeli készségeiket, a fontosabb nyelvtani szerkezeteket, lexikális elemeket. Az osztálytalálkozó játékos feladatai révén a tanulók közösen felépített angol nyelvi környezetükben gondolhatják majd át, hová szeretnének 10 éven belül eljutni a tanulás, a siker és a felnőtté válás tekintetében. KOMPLEX PROJEKTEK 1–4. ÉVFOLYAMIG Célok és feladatok A projektek megvalósulásakor a komplexitás érvényesül. A különböző műveltségterületek közötti kapcsolatok, a komplexitás a projektekben jelenik meg. Egy-egy projekt több műveltségterület kompetenciafejlesztési feladatait és tananyagait integrálja. Lehetővé válik a társadalomtudományi, természettudományi a technikai, valamint a művészeti (Vizuális kultúra, az Ének-zene és a dráma-tánc területek) integrációja. A projektek tantárgy és műveltségközi megközelítéssel lehetővé teszik az egyes kompetenciák fejlesztésében megnyilvánuló összetettség megvalósulását. A projektekben – a természettudományos tárgyak tudáskoncepciójával összhangban, változatos munkaformákba ágyazottan a közös kompetenciaterületek mellett – az összegzően módszertani kompetenciának nevezett megfigyelés, kísérletezés, mérés, az adatokkal való „bánni tudás” és a stratégiai tervezés is fejlődik. A feladatok megoldása feltételezi a kritikai gondolkodást, a rendszerezést, az analógiák felismerését, a logikus gondolkodást, a kreativitást, a döntésképességet. A prezentációkészítés, a drámapedagógiai módszerek (pl. szerepjáték, szimulációs játék, közös döntés, környezeti problémák, konfliktusok megjelenítése, elképzelt történelmi helyzet mentális rekonstruálása, a jelentől eltérő civilizáció, kultúra pozíciójának empatikus átélése, az egyes témákhoz kapcsolható zeneművészeti és énekes tudás) szintén jelentős helyet kapnak a projektekben. A látvány- és ábraolvasási készség, a vizuális környezet befogadásával párhuzamosan fejleszthető a konstruálás és olyan átfogó képességek, amelyek jelentős szerepet játszanak az érintett korosztályok megismerő és tudásszerző eljárásaiban. Így válik koherenssé az egyes területekhez kötődő feladatállomány és a több komponensű kompetenciafejlesztés komplex feladata. A projektek az érintett tananyagok (korábban külön tanított tantárgyak) mindegyikének feladatkészletét tartalmazzák. A projektek a feladategyüttes szakmai koherenciáját más eszközökkel is igyekeznek biztosítani, pl. a projekteken belüli kapcsolatokkal a koncentrikus és spirális tananyagépítéssel, valamint a fentiekben említetteken kívül más képességek fejlesztésével. Így visszatérő feladatelem az induktív gondolkodás, a konstruálás, az információkezelés, a lényegkiemelés, a logikai képességek, az ok-okozati viszonyok megértése, feltárása és létrehozása. A kompetenciafejlesztés fókuszai nem deklarációként, jelszóként jelennek meg, hanem minden egyes projekt konkretizálja azokat. A projektek tanulói tevékenységre épülnek, módszertani sokszínűség jellemzi azokat. Minden egyes projekthez tevékenységrendszer társul. A projektekben változatos munkaformákra, tanulási helyzetekre nyílik lehetőség, pl. terepmunka, csoportmunka, portfólió, nyitott (kötetlen, a tanító döntésére bízott) vagy zárt, kötött (megjelölt) munkaforma társul. A projektek tárgya, témája természetesen kapcsolódik a tananyagtartalomhoz, gazdag és releváns (tapasztalati, nyomtatott, vizuális, elektronikusan tárolt forrásanyagokból építkeznek, estenként kifejezetten az interneten elérhető információk és az Informatika eszközeit, használatát és alkalmazását igénylik. 2008/177. szám A projektek, érdekes, motiváló, kiszámítható tanulási helyzeteket teremtenek, egyúttal a heurisztikus tanulás terepei is. Ez a tanulásfelfogás fejleszti az önismeretet, a hibafelismerés és hibajavítás képességét, a támogató tanítói visszajelzések növelik a biztonságérzetet, fejlesztik az önbizalmat, és a társas együttműködési képességeket. A projektmunkában válik világossá a tanulók számára, hogyan is vezet az út a tervezéstől a végrehajtáson át az értékelésig. Ehhez azonban valóságos szituációkra, közvetlen tapasztalatszerzésre van szükség, a tanulókat gyakorta ki kell vinni az iskolai környezetből, hogy a feladatok életszerű helyzetekben nyerjenek értelmet. A projektek megvalósulása során a tanulók megismerik: – lakóhelyük, majd – egyre táguló körben – távolabbi természeti és ember által létrehozott környezetük jellemző anyagait; – szűkebb és tágabb környezetük jelenségeit, élőlényeit; – az emberek és a környezetük kapcsolatát; – a természet értékeit; – az anyag különböző formáinak érzékelhető tulajdonságait. Megtanulnak – lakóhelyi és tágabb környezetük megismerése során elemi fokon tájékozódni a térben és az időben, térképen; – az élő és élettelen természetben spontán és irányított tapasztalatot szerezni; – szokásokat kialakítani az egészséges életvitellel; és – a környezetkímélő magatartással kapcsolatban. Tudják a – a környezetben a mennyiségi és minőségi változásokat észlelni; – jelenségek, folyamatok egy-egy körét megadott szempontok szerint csoportosítani; – megfigyeléseiket, tapasztalataikat saját szavaikkal megfogalmazni; – a megfigyeléseiket és tapasztalataikat rajzban, írásban rögzíteni; – az egyszerű képi és szöveges információkat értelmezni. A környezeti nevelés témaköreihez kapcsolva valósulnak meg más kompetenciaterületek fejlesztési feladatai. Ének-zene A tanulók a projektek megvalósulása során, vagy önálló zenei témaheteken megtanulják és gyakorolják az alábbiakat: – dalok szövegtartalmat kifejező megszólaltatását, – az egységes hangzás kialakítását, – a természethez kötődő és gyermekdalok mozgással kísért előadását, – a népzenei dalanyag és a népszokások drámapedagógiai eszközökkel történő előadását, – a cselekményes zenék bemutatását, – az ünnepi készülődést, – a ritmus és dallamhangszeres improvizációs készséget, – a csend és a zörejek, zajok elkülönítését, – az emberi és a hangszeres hang megkülönböztetését, vizuális ábrázolását, – a tanult dalok felismerését vokálisan vagy hangszeresen, – népünk történelméhez kapcsolódó és zeneművészeti korokból való nép és műzenei szemelvények meghallgatását/bemutatását, – alapritmusok és dallammotívumok felismerését, olvasását és lejegyzését, – ritmushangszerek megismerését és megszólaltatását, – a ritmusosság megjelenítését dallal, tánccal, mozgással, – a hangnevek meghatározását a vonalrendszerben, – a hang tulajdonságainak megfigyelését (hangmagasság, hangerő, hangszín).a hallás utáni éneklést. Drámai és táncos megjelenítések során fejlesztjük és tanítjuk: – a játékbátorságot; – az egyensúly és ritmusérzéket; – az egyszerű tartás és mozgáshelyzetek utánzását; – találós kérdések mondókák mozgással való megjelenítését; – népi gyermekjátékok megjelenítését; 2008/177. szám – hang és térérzékelő, térkitöltő, térkihasználó gyakorlatok végzését; – alapfokú tánctechnikai elemeket; – ritmus, mozgás és beszédgyakorlatokat; – fantáziajátékokat tárgyakkal, elképzelt körülményekkel; – kreatív játékokat tárgyakkal; – csoportos és egyéni improvizációkat; – az emberélet hagyományaihoz kötődő szertartások megjelenítését; – versek mesék befogadását; – néptánc-motívumokat. Vizuális kultúra A tanulók a projektek tananyaga és a kötődő tevékenységek során megtanulják és gyakorolják a – műalkotások, természeti látványok megfigyelését, leírását, – eszköznélküli és kéziszerszámmal végzet anyagalakítást, – szabadkézi rajzolást, festést, – megadott szempontok alapján tárgyak, anyagok gyűjtését, csoportosítását, – különböző tárgyak külső jegyeinek összehasonlítását, – műalkotások csoportosítását különböző szempontok alapján, – a műalkotásokról való elemző beszélgetést, – vizuális jelképek alkotó használatát, – képek, látványok leírását, leírás alapján képkészítést, – egyszerű közlő ábrák értelmezését, – történetek, jelenségek vizuális megjelenítését, – dramatizált történetekhez bábkészítést, – új technikák kipróbálását. Életvitel és gyakorlati ismeretek A tanulók a projektek tananyaga és a kötődő tevékenységek során megtanulják és gyakorolják – a közvetlen környezetből/környezetről való tapasztalatszerzést, – a szabálykövető magatartást a közvetlen környezetben, – a technikai érdekességek, természeti találmányok megfigyelését, – az ember és a technika kapcsolatának megfigyelését, – az élő és élettelen anyaggal végzett tevékenységet, – a közvetlen környezet birtokba vételét, – az információgyűjtést az alkotó munkához, – a személyes igények, szükségletek felismerését és megnevezését, – a technikai problémák és szakmák megismerését, – kézzel elkészíthető, egyszerű tárgyak alkotását minta vagy saját ötlet alapján, – a rendeltetésnek, a készítési eljárásnak, megfelelő egyszerű megoldás kiválasztását, – a mintakövetést, – a munkafázisokat rögzítő terv megértését, – a munkaeredmény funkcionális és formai megfeleltetését, – egyszerű anyagok alakítását kézzel, – a becslést, – tapasztalatra épülő forma, anyag, és eljárási ismereteket, – az anyagok, formák és erők összefüggéseinek megfigyelését, – az anyagalakító, szerelő és építőmunka tapasztalati megismerését, – konkrét példákat különböző munkafolyamatokra, – a munkafolyamatok önálló szervezését, – a következményekért való felelősségvállalást, – a helyes önértékelést, – a megfigyelő és ítélőképesség szerepét az alkotó munkában, – a rend és tisztaság iránti igényt, – a balesetvédelmi szabályokat, a felelősségvállalást, – az érdeklődés és a motiváció fontosságát, – a gazdaságos anyag és időfelhasználást, – a munka örömét, – a jó ízlést, – a célszerűséget. 2008/177. szám Informatika A tanulók a projektek tananyaga és a kötődő tevékenységek során megtanulják és gyakorolják: – Könyvtári ismeretek, gyermeklexikonok használatát. – Irányok gyakorlását robotjátékokon. – Jelek, különböző jelkészletek megismerését és tervezését. – Jelek, piktogramok alkotását. – Formák algoritmusokra bontását, kirakását irányok meghatározásával. – A tájékozódást térben, síkban, képernyőn. – Anyagok tulajdonságait és csoportosításukat. – Formák egymáshoz rendelését, kirakását. – Ünnepi képek tervezését. – Illusztrációk készítését dalokhoz, mesékhez, ismeretterjesztő szövegekhez. – Zörejsorokhoz piktogramok készítését. – Ismert dalok lejátszását és új dal tanulását és szolmizálását számítógéppel. – Új dal megtanítását számítógépnek. – Szimmetrikus ábrák tervezését. – Reklámokhoz effektusok készítésé. – Részekből egész szintetizálását. – Képes könyvek készítését szómagyarázatokkal, szócikkekkel. – Fázisábra készítését nyilakkal. Ember a természetben 5–6. évfolyam Az ötödik évfolyamba lépő gyerekek már rengeteg információval és tudással rendelkeznek környezetükről, a benne történő jelenségekről. Az első négy évfolyamon sok mindent megtanulnak: alapismeretekkel rendelkeznek az élő és élettelen természetről, sokat ismerkedtek saját testükkel, alapismeretekkel rendelkeznek a tájékozódásban, és már sok mindent tudnak a lakóhelyük környékéről, illetve Magyarországról. Ezekre, a meglévő ismeretekre kell építenünk. Továbbra is a legfontosabb feladatunk az kell, hogy legyen, hogy a tanulás örömét, izgalmát fenntartsuk a gyerekekben. Ezt úgy érhetjük el, ha a tananyagot a saját tapasztalataik alapján sajátítják el, lehetőleg minél több kísérlet, megfigyelés, vizsgálat, kutatás, önálló tevékenység elvégzésével. Koruknál fogva már egyre jobban képesek lesznek a tapasztalataikból saját következtetések levonására. A mi dolgunk a biztonságos felfedezés lehetőségét biztosítani, illetve a tapasztalatok feldolgozásához megfelelő mintákat mutatnunk számukra. Ezeken az utakon át fűzzük egyre szorosabbra, a tanulók és a természet viszonyát, és ezáltal érjük el, hogy környezettudatos, felelősségteljes életet éljenek, ha majd felnőnek. Azt sem szabad elfelejtenünk, hogy mind a Ember a természetben tanulása során elsajátított ismereteknek, mind a megismerési, gondolkodási képességeknek biztonságos alapot kell képezniük a későbbi természettudományos tantárgyak – a fizika, a kémia, a biológia és egészségtan, illetve a földrajz – elsajátításához. Tantervünk, a világszínvonalon elismert magyar természettudományos oktatás hagyományait őrzi, azokat kreatív kísérletezésre, természettudományos gondolkodásra, önálló kutatómunkára nevelő módszertani megoldásokkal egészíti ki. Célok – 5. évfolyam Általános célok – Kapcsolódva az 1–4. évfolyamban szerzett ismeretekhez, azok felfrissítése és bővítése. – A tanulók természettudományos érdeklődésének felkeltése és megtartása. – A természethez való pozitív érzelmi viszonyulás kialakítása, illetve megtartása. – A saját tapasztalatokon alapuló ismeretszerzés lehető legnagyobb arányának megvalósítása. – Ismerjék meg a kutatás, felfedezés, kísérletezés, megfigyelés örömét, izgalmát. – A tanulók legyenek képesek tanári szóbeli irányításra gyakorlatokat elvégezni, megértsék, és teljesítsék az írásbeli utasításokat. – A tanulók legyenek képesek megfigyelni a jelenségeket, a fontosat a lényegtelentől megkülönböztetni, a tapasztaltakról beszélni, egyre inkább a szaknyelvet is használva. – A tanulók tanulják meg tapasztalataikat eleinte segítséggel, majd később önállóan lejegyezni. – A környezettudatos gondolkodás kialakítása. 2008/177. szám A növények élete A tanulók ismerjék meg az alapvető laboratóriumi eszközöket, és azok balesetmentes használatát. Ismerjék fel a virágos növények különböző szerveit, és azok szerepét a növények életében. Ismerjék meg a gyümölcsös és zöldségeskert legfontosabb növényeit (szilvafa, almafa, szőlő, paradicsom, sárgarépa, fejes káposzta, burgonya, vöröshagyma), azok testfelépítését, életét, környezeti igényét és termesztését. Ismerkedjünk az anyagokkal A tanulók legyenek képesek az anyagokat különféle tulajdonságaik alapján csoportosítani. Ismerjék meg az anyag különböző halmazállapotait, azok jellemző tulajdonságait és az átmeneti folyamatokat. Ismerjék meg a hőterjedésének különböző formáit, tudjanak hőmérsékletet mérni. Ismerjék az égés feltételeit, a tűzoltás szabályait. A tanulók ismerjék a fény alapvető tulajdonságait. Milyen idő várható A tanulók ismerjék az időjárás elemeit, azok keletkezésének okait és következményeiket. Tudják az időjárás elemeit megfigyelni. Ismerkedjenek meg hazánk éghajlatának jellemzőivel. Nekem térkép e táj A tanulók ismerjék meg a különféle térképeket, és tudják használni azokat. Földrajzi környezetünk A tanulók ismerjék meg a domborzat elemeit. Ismerjék a földfelszín fölépítését, a kőzetek és a talaj fajtáit. Ismerjék a környezetben megtalálható víz különböző előfordulásait, azok felszínformáló munkáját. Ismerjék meg az ember szerepét a földrajzi környezet alakításában, és a környezetvédelem szükségszerűségét. Nálatok, laknak-e állatok? Ismerjék a leggyakoribb háziállatainkat, azok testfelépítését, főbb jellemzőiket. A tanulók ismerjenek több, ház körül élő, és kedvtelésből tartott állatot, tudják bemutatni kiselőadás keretében. Zárólakoma A tanulók ismerjék a tápanyagok csoportjait, azok szerepét a táplálkozásban. Ismerjék az egészséges táplálkozás alapjait. Célok – 6. évfolyam Kapcsolódva az 1–4. és 5. évfolyamban szerzett ismeretekhez, azok felfrissítése és bővítése. A tanulók természettudományos érdeklődésének felkeltése és megtartása. Az természethez való pozitív érzelmi viszonyulás kialakítása, illetve megtartása. A saját tapasztalatokon alapuló ismeretszerzés lehető legnagyobb arányának megvalósítása. A tanulók ismerjék meg a kutatás, felfedezés, kísérletezés, megfigyelés örömét, izgalmát. A tanulók legyenek képesek tanári szóbeli irányításra gyakorlatokat elvégezni, megértsék, és teljesítsék az írásbeli utasításokat. A tanulók legyenek képesek megfigyelni a jelenségeket, a fontosat a lényegtelentől megkülönböztetni, a tapasztaltakról beszélni, egyre inkább a szaknyelvet is használva. A tanulók tanulják meg tapasztalataikat eleinte segítséggel, majd később önállóan lejegyezni. Felkészítés az önálló és együttműködő ismeretszerzésre, feladat- és problémamegoldásra a különböző ismerethordozók, információforrások alkalmazásával. A környezettudatos gondolkodás kialakítása, támogatása. Mérések A tanulók ismerjék az alapvető mértékegységeket, tudjanak egyszerű méréseket végezni. A Föld nevű bolygó A tanulók ismerjék bolygónk helyét a Naprendszerben, a Föld mozgásait és annak következményeit, a Föld belső szerkezetét. Tudjanak tájékozódni a térképen, ismerjék meg a földrajzi fokhálózatot. Ismerjék a földi övezetességet, annak okát és következményeit. 2008/177. szám Hazánk tájai A tanulók ismerjék meg hazánk nagy tájait (Alföld, Kisalföld, Dunántúli-középhegység, Alpokalja, Dunántúlidombság és a Mecsek), legyenek képesek leíró jellegű bemutatására. Gyarapítsák ismereteiket a szűkebb lakókörnyezet, illetve Budapest természeti és társadalmi jellemzőiből. Hazánk élővilága I. A tanulók ismerjék meg hazánk erdőinek jellegzetes fáit és cserjéi, aljnövényzetét, gombáit, emlőseit, madarait, gerinctelen állatait. Ismerkedjenek meg a életközösségek, tápláléklánc és a táplálékhálózat fogalmakkal és tartalmukkal. Hazánk élővilága II. A tanulók ismerjék meg hazánk rétjeinek, vizeinek és vízpartjainak, aljnövényzetét, emlőseit, madarait, gerinctelen állatait. Ismerjék meg, hogy mit tehetnek a környezet védelme érdekében. Ismerjék Magyarország néhány Nemzeti Parkját. Testnevelés Célok A testnevelés célja az első pedagógiai szakaszban, figyelembe véve az élettani-lélektani sajátosságokat, hogy beépítse a mindennapi mozgást – főleg játékkal – a tanulók életébe. Cél a tanulók egészséges testi fejlődését, az alapvető mozgástanulási folyamatokban támogatni, a hiányokat felszámolni, kihasználni a koordinációs alapkészségek fejlesztési lehetőségének utolsó éveit, az élettani és az előképzettségből adódó lehetőségek figyelembe vételével fejleszteni a tanulók motorikus cselekvési biztonságát. Ebben a szakaszban el kell érni, hogy a megismert sportági elemek élmény és sikerforrások legyenek. Támogatni kell az egészséges életmód ismérveit, illetve el kell érni, hogy a tanulók tisztába legyenek a tartásjavítás elhanyagolásának következményeivel. Fontos, hogy az ötödik évfolyam végére a tanulók ismerjék a prevenció lényegét, és azt, hogy a pihenés aktív formája is lehet a mozgás. Legyenek tisztában azzal, hogy a testnevelés, a mozgás, a sport, az egyetemes kultúra fontos és meghatározó része. Érezzék meg a kollektív siker és tevékenység örömét. Az önuralom fejlesztésével és a szabályok betartásával küzdjék le a felmerülő nehézségeket, ezáltal képesek lehetnek félelmeik legyőzésére is. Fejlődik empátiaképességük, kudarctűrésük és megismerik teljesítőképességük határait. A játék Az 1–2. évfolyam testnevelés tanításának legalapvetőbb sajátossága, hogy a tantárgyi bevezetőben felsorolt képességfejlesztéseket játékos tevékenységekkel alapozza meg. Az iskolai testnevelés és a játék kapcsolata szinte magától értetődő. Játékokba ágyazottan a tanulás szinte észrevétlenül történik. Játékos helyzetekben a gyerekek fogékonyabbak az ismeretek befogadására, érzelmi-akarati éltük fejlődése könnyebben befolyásolható. A játékok során észrevétlenül és igen hatékonyan sajátítják el a gyerekek az egyes mozgásfajtákat, könnyedén gyakorolják be azokat, nincs szükség hosszadalmas és unalmas módszertani eljárásokra. A játékok fontos értékközvetítő szereppel bírnak. A játékszabályok betartásán alapuló erkölcsi magatartásformák jelentős jellemformáló erőt közvetítenek. A jól szervezett és jól irányított játékokban fejlődik és alakul az egymáshoz való pozitív viszonyulás, a társas kapcsolat. Fejlődik az egészséges, teljesítményfokozó versengési szellem, az önbecsülés és a saját teljesítményhatárok pozitív megítélésének képessége is. Jelentős az egészségmegőrzésben betöltött szerepe; fontos jellemző, hogy a játékok java-része a tornaterem falain kívülre keríthető, a szabad természetben is elvégezhetők mintegy észrevétlen tudatosítva a tanulókban a szabad levegőn végzett mozgás egészségben és környezettudatos magatartásban betöltött szerepét. A tantervben más tantárgyakhoz kötődően kidolgozott projektek ki is használják ezt a lehetőséget és a testnevelés órák gyakorlatainak egy jelentős részét a szabad természet megfigyelése közben, annak részeként végzik. A játékmozgások végrehajtása könnyedén, görcsösség nélkül történik, ennek pedig óriási jelentősége van a szorongások a mozgásfélelem leküzdésében. Óriási a szerepük az állóképesség és az erőnlét fokozásában, a kitartásra, küzdőképességre való nevelésben. A játékok komoly szerepet töltenek be a verbális és metakommunikáció közvetítésében. Játék közben a tanulók szinte „félszavakból” kell, hogy megértsék egymást, alaposan meg kell, hogy figyeljék a társak metakommunikációs jelzéseit, pillanatok alatt kell tudniuk stratégiát és nézőpontot, cselekvést váltaniuk, ami észrevétlen tanítja, a későbbiekben pedig megkönnyíti majd a társadalmi-szociális környezetben való 2008/177. szám eligazodást. A jól vezetett játékfoglalkozások során könnyedén kezelhetők a konfliktusok. A társak testi, erőnléti, mozgásügyességi jellemzőinek megismerése könnyebbé teszi a másság elfogadását, megérteti a tanulókkal, hogy mindenki másban és másként is lehet ügyes. A térbeli tájékozódást, – a saját test környezethez való viszonyát, a vizuális és auditív és mozgásos emlékezet fejlesztésében betöltött szerepét – szintén más műveltségterületekben és az életben való jobb boldogulásban kamatoztatják majd tanulóink. Mivel a játék pozitív emóciókat kapcsol a mozgáshoz, könnyebben tanulják meg tanulóink a mozgás egészségmegőrzésben betöltött szerepét. Míg a gyerekek részéről a fentebb a teljesség igénye nélkül felsorolt pozitívumok szinte maguktól értetődően, könnyedén valósulnak meg, a pedagógus részéről igen körültekintő felkészülést és irányítást követel meg ez a munka. Relaxációs gyakorlatok Már az iskolába lépés első napjától tanítsuk a gyerekeket egyszerű, ellazult testhelyzethez kapcsolt mese alapú relaxációs gyakorlatok végzésére. A mesék színesek, több érzékszervi képzeletet megmozgató, egyes szám második személyben elmondott történetek. Pl. Most felszállsz egy színes, virágokkal díszített repülő szőnyegre… A későbbiekben a relaxációs gyakorlatokat kapcsolhatjuk fényekhez pl. gyertyafény, hangokhoz, érintésekhez, képekhez, zenékhez. A gyakorlatokat a mindennapi testmozgás levezetéseként, a testnevelés órák végére érdemes tervezni. Ha a gyakorlatokat rendszeresen végzik a tanulók nem csak megfelelő pihenési technikákat ismernek meg, hanem kezelhetővé lesznek magatartási problémáik, elkerülhetővé válik a túlterheltség. AZ 1–2. ÉVFOLYAM KERETTANTERVEI MAGYAR NYELV ÉS IRODALOM

Source: https://magyarkozlony.hu/hivatalos-lapok/afec8bc05c7aa5bab86c470fb66432583c3a43c8/dokumentumok/ac8461939444793e41b3f48d2a919c12b6366309/letoltes